Informácia o plnení dlhodobej koncepcie činnosti Generálneho sekretariátu
pre zahraničných Slovákov za rok 2002 

	Dlhodobá koncepcia činnosti GSZS je odrazom základných cieľov a zámerov politiky štátu v oblasti spolupráce so Slovákmi v zahraničí, ktorá vychádza z európskych prístupov k riešeniu otázok národnostných menšín a migrantov. Jej vypracovaním poverila vláda Slovenskej republiky svojím uznesením  č. 1211 z 19. decembra 2001 splnomocnenca. Dlhodobú koncepciu vláda SR prerokovala, schválila a svojím uznesením č. 438  z 24. apríla 2002 uložila splnomocnencovi najdôležitejšie úlohy na rok 2002. 
	K nim patrili najmä príprava a realizácia Stálej konferencie Slovenská republika a zahraniční Slováci 2002, návrh komplexných programov pomoci a starostlivosti Slovenskej republiky o slovenské menšiny a komunity v zahraničí, príprava zásad financovania projektov a pomoc krajanským spolkom a organizáciám v zahraničí a úprava projektu Dni zahraničných Slovákov v Slovenskej republike. 

•	Stála konferencia Slovenská republika a zahraniční Slováci 2002 

Najvýznamnejším podujatím zorganizovaným GSZS v roku 2002 bola Stála konferencia, ktorá nadviazala po jednoročnom prerušení na svoje dve predchádzajúce rokovania v roku 1999 a 2000. Uskutočnila sa v termíne 2. – 4. júla 2002, čo má svoj hlboký symbolický význam, nakoľko 5. júl je vyhlásený Národnou radou SR za Pamätný deň zahraničných Slovákov v Slovenskej republike.
Stálej konferencie sa zúčastnilo 121 krajanských delegátov z 39 krajanských spolkov z 19 krajín sveta. Jej rokovania sa zúčastnil prezident Slovenskej republiky, zástupcovia Národnej rady SR, ústredných orgánov štátnej správy, cirkví na Slovensku, vedeckých a verejno-právnych inštitúcií a občianskych združení. 
Delegáti Stálej konferencie, predstavujúci súčasne ustanovujúce Valné zhromaždenie Svetového združenia Slovákov v zahraničí, prijali jeho Stanovy a zvolili svoj strešný orgán Generálnu radu a jej predsedu. Stála konferencia splnila svoje úlohy a poslanie aj v rovine odbornej rokovaním jej delegátov v 5 odborných sekciách a v Biznis fóre. Jednotlivé sekcie sústredili svoju pozornosť na okruhy problémov, s ktorými sa Slováci v zahraničí stretávajú a formou záverov  a odporúčaní deklarovali sumár najzávažnejších požiadaviek. Odporúčania slovenského zahraničia predostreli aj ponuku na spoluprácu so Slovenskou republikou a pomoc pri obhajobe jej záujmov v zahraničí. 
Informáciu o Stálej konferencii Slovenská republika a zahraniční Slováci 2002 zobrala na vedomie vláda SR na svojom 235. rokovaní dňa 25. 9. 2002.

- 2 -

•	Komplexné programy pomoci a starostlivosti Slovenskej republiky o slovenské menšiny a komunity v zahraničí

Komplexné programy ako dlhodobý koncepčný materiál, ktorý bude definovať ciele a dlhodobú stratégiu vzťahov SR so Slovákmi v zahraničí, musia vychádzať z hlbokej analýzy súčasného stavu jednotlivých komunít a perspektívy ich vývoja v jednotlivých krajinách, kde dnes žijú. Programy musia rešpektovať možnosti SR, vymedziť významovú hierarchiu a určiť priority z hľadiska potrieb rozvoja základných životných funkcií danej komunity. Komplexné programy naznačia dlhodobé i krátkodobé ciele v súlade s Programovým vyhlásením vlády Slovenskej republiky.
Komplexné programy budú vychádzať z poznatkov získaných z pracovných zahraničných ciest zástupcov zainteresovaných ministerstiev, z rokovaní, konzultácií a požiadaviek zástupcov krajanských spolkov a organizácií. Pri príprave a tvorbe komplexných programov GSZS spolupracuje s MZV SR, MK SR, MŠ SR, MH SR, samosprávnymi krajmi, Maticou slovenskou, Konferenciou biskupov Slovenska a Evanjelickou a. v. cirkvou na Slovensku.
GSZS začal od apríla 2002 sériu pracovných rokovaní so zástupcami krajanských komunít za účelom vytvorenia stálych expertných pracovných komisií (ďalej len SEPK) zložených zo zástupcov štátnej správy SR a zástupcov komunít príslušnej krajiny. Cieľom SEPK je vytvoriť stálu platformu pravidelnej komunikácie pre získavanie a výmenu informácií, mapovanie stavu slovenskej komunity, určenie priorít pomoci SR za účelom optimalizovať, skvalitniť a zefektívniť pomoc SR krajanským komunitám v zahraničí, skvalitniť koncepčnú a operatívnu činnosť GSZS a vytvoriť mechanizmus prístupu krajanov k informáciám o získavaní dotácií zo SR. Činnosť SEPK je zameraná na podporu upevnenia postavenia slovenskej krajanskej komunity v rámci domovskej krajiny a na stimuláciu pozitívneho pôsobenia zahraničných Slovákov v bilaterálnych vzťahoch oboch dotknutých štátov. 
V roku 2002 vznikli a začali pracovať SEPK v Maďarsku, Rumunsku, Česku, v štádiu formovania sú v Juhoslávii, Chorvátsku, Kanade, Francúzsku a na Ukrajine. S ostatnými teritóriami sa uskutočňujú priebežné konzultácie. 
Prípravu komplexných programov výrazne ovplyvňuje vrcholný reprezentant slovenského zahraničia Svetové združenie Slovákov v zahraničí, ktorý vznikol v júli 2002 v Bratislave počas Stálej konferencie Slovenská republika a zahraniční Slováci 2002. 
Termín ukončenia vypracovania návrhu Komplexných programov a ich predloženie na rokovanie vlády SR bolo stanovené na september 2003. 

- 3 -

•	Príprava zásad financovania projektov na pomoc krajanským spolkom a organizáciám v zahraničí

Hlavným účelom a zmyslom zriadenia Generálneho sekretariátu pre zahraničných Slovákov a jeho zaradenie do štruktúry Úradu vlády SR bolo popri jeho koncepčnej, koordinačnej a metodickej funkcii v krajanskej oblasti zvýšiť úroveň starostlivosti Slovenskej republiky o Slovákov v zahraničí a priblížiť sa tým skúsenostiam a overenej praxi okolitých štátov.
Vláda SR svojím uznesením č. 1211, bod B.4 uložila vedúcemu Úradu vlády SR a ministrovi kultúry SR v spolupráci s ministrom financií SR delimitovať účelové rozpočtové prostriedky vyčlenené na podporu aktivít zahraničných Slovákov z MK SR na GSZS pri Úrade vlády SR vo výške 2 650 000,- Sk. Po delimitácii týchto finančných prostriedkov v rámci delimitačného protokolu vypracoval GSZS v súlade s uznesením vlády SR č. 438, bod B.4 Zásady financovania projektov na pomoc krajanským spolkom a organizáciám v zahraničí. Po rozporovom konaní s Ministerstvom financií SR boli zásady schválené a podpísané vedúcim Úradu vlády  SR a následne boli zverejnené na webovskej stránke GSZS. Hoci bolo na vypracovanie žiadostí a predloženie návrhov projektov z objektívnych dôvodov stanovené len veľmi krátke časové obdobie (finančné prostriedky boli určené výhradne na aktivity a akcie uskutočnené v roku 2002), 88 zahraničných slovenských subjektov predložilo na GSZS 179 projektov v celkovej požadovanej sume 22 691 049,- Sk. Výška požadovaných finančných prostriedkov tak dosiahla približne 10-násobok finančnej čiastky určenej v rozpočtovej kapitole Úradu vlády SR na pomoc krajanom žijúcim v zahraničí.
Na posúdenie predložených žiadostí bola splnomocnencom vlády SR pre zahraničných Slovákov zriadená medzirezortná Komisia pre schvaľovanie projektov na pomoc krajanským spolkom a organizáciám v zahraničí, zložená zo zástupcov MZV SR, MK SR, MŠ SR, MZ SR, MH SR, MV SR, MS SR, MDPaT SR, MPSVaR SR a Úradu vlády SR. Na základe podrobnej odbornej analýzy všetkých doručených projektov, ktorú vypracovali pracovníci GSZS, členovia komisie zvážili priority a odporučili udeliť dotácie vybraným projektom. Zoznam predložených žiadostí a udelených dotácií jednotlivým subjektom v zahraničí bol po ich schválení zverejnený aj na webovskej stránke GSZS.

•	Dni zahraničných Slovákov v Slovenskej republike

Inovovaný projekt Dní, ktorý vypracoval GSZS, vláda SR prerokovala a schválila v septembri 2002 a uložila splnomocnencovi, aby v spolupráci s ministrom kultúry, ministrom školstva, ministrom zahraničných vecí a predsedami samosprávnych krajov, zabezpečil ich realizáciu v roku 2003. V decembri 2002 bol za týmto účelom vytvorený medzirezortný prípravný výbor a vypracovaný rámcový vykonávací plán Dní na rok 2003. V súčasnosti prebiehajú konzultácie so zástupcami krajanských spolkov o zastúpení a účasti reprezentácií z jednotlivých krajín. 

- 4 -

Činnosť Generálneho sekretariátu pre zahraničných Slovákov v ďalších oblastiach

•	Tvorba a výkon štátnej politiky vo vzťahu k slovenským menšinám a komunitám v zahraničí

Vláda SR prerokovala a schválila nasledovné materiály, vypracované GSZS:

-	Návrh zákona, ktorým sa mení a dopĺňa zákon č. 70/1997 Z. z. o zahraničných Slovákoch a o zmene a doplnení niektorých zákonov (uznesenie č. 412 z 24. apríla 2002)
-	Návrh dlhodobej koncepcie činnosti Generálneho sekretariátu pre zahraničných Slovákov (uznesenie č. 438 z 24. apríla 2002)
-	Návrh projektu Dni zahraničných Slovákov v Slovenskej republike na rok 2003 (uznesenie č. 1068 z 18. septembra 2002)
-	Informácia o Stálej konferencii Slovenská republika a zahraniční Slováci 2002 (materiál č. ÚV-6818/2002 na 235. rokovaní z 25. septembra 2002)

Pre rokovanie tzv. Benátskej komisie bol vypracovaný a predložený materiál Správa k zákonu o zahraničných Slovákoch vypracovaný splnomocnencom vlády SR pre zahraničných Slovákov. Council of Europe. International Colloquy Protection of National Minorities by their Kin-State. Atény 6. – 9.  6. 2002

•	Koordinačná činnosť

Štatút splnomocnenca vlády SR pre zahraničných Slovákov mu ukladá koordinovať a zabezpečovať systém vzťahov SR k zahraničným Slovákom. Splnomocnenec má osobitne spolupracovať s MZV SR a MF SR pri vypracúvaní základnej orientácie štátnej politiky a financovanie aktivít štátu zameraných na podporu a rozvoj slovenských menšín a komunít v zahraničí. 
	Tieto úlohy boli plnené priebežne, najmä v súvislosti s prípravou a realizáciou Stálej konferencie Slovenská republika a zahraniční Slováci 2002, pri vypracúvaní Záväzných podmienok a zásad pre poskytovanie dotácií fyzickým a právnickým osobám na krytie aktivít zahraničných Slovákov, pri činnosti medzištátnych zmiešaných komisií pre záležitosti národnostných menšín a pri spracúvaní podkladových materiálov vo vymedzených teritóriách v súvislosti s prípravou zahraničných pracovných ciest prezidenta SR, ústavných a vládnych predstaviteľov SR.
	Za účelom koordinovaného postupu boli pri GSZS v roku 2002 vytvorené špecializované medzirezortné komisie (grantová, pre prípravu novely zákona o zahraničných Slovákoch, pre prípravu Dní zahraničných Slovákov).
	Uznesenie vlády SR č. 438/2002 v bode B.8 uložilo ministrom a predsedom ostatných ústredných orgánov štátnej správy SR zabezpečiť účasť zástupcu 
- 5 -

GSZS v špecializovaných pracovných skupinách a komisiách zameraných na riešenie otázok spojených so zahraničnými Slovákmi. Ministerstvo kultúry SR a Ministerstvo školstva SR túto úlohu zatiaľ nenaplnili aj napriek písomným požiadavkám a akreditáciám zo strany GSZS.
	Vo vzťahu ku krajanským subjektom osobitné postavenie nadobudla Dohoda o spolupráci uzatvorená medzi GSZS a Generálnou radou Svetového združenia Slovákov v zahraničí uzatvorená 20. septembra 2002. Jej cieľom je zabezpečovanie a rozvíjanie spolupráce zameranej na udržanie a rozvoj národného povedomia a kultúrnej identity Slovákov v zahraničí, na podporu ich práv a ústretovosť pri riešení ich požiadaviek a potrieb a na zabezpečovanie štátnopolitických záujmov Slovenskej republiky vo vzťahu k Slovákom v zahraničí.
	Vzhľadom na závažnosť migračnej politiky pre súčasný spoločenský a demografický vývoj považuje GSZS za jednu zo svojich nosných úloh aj sledovanie súčasných vysťahovaleckých vĺn slovenských občanov do zahraničia, ich komparáciu s vysťahovalectvom v minulosti, ako aj prognózy ich vývoja do budúcnosti. V tejto súvislosti splnomocnenec predložil návrh Štatistickému úradu SR, aby obidve inštitúcie postupovali vo výskume súčasných migračných trendov koordinovane a aby úloha zameraná na migračnú problematiku bola zaradená aj do činnosti Výskumného demografického centra, ktoré sa touto problematikou zaoberá. Obe zainteresované strany v súčasnom období dojednávajú presné zadanie úlohy a špecifikujú vzájomné predstavy a podmienky týkajúce sa realizácie predmetného projektu.

•	Legislatívna činnosť

V zmysle uznesenia vlády SR č. 1211 bod B.6 z 19. decembra 2001 vypracoval splnomocnenec návrh novely zákona č. 70/1997 Z. z. o zahraničných Slovákoch a o zmene a doplnení niektorých zákonov. Návrh zákona bol schválený vládou SR 24. apríla 2002 a následne prijatý Národnou radou SR 26. júna 2002. Táto tzv. malá novela zákona upravuje pôsobnosť vlády SR a pôsobnosť príslušných ministerstiev pri zabezpečovaní politiky štátu vo vzťahu k zahraničným Slovákom.
Vzhľadom na dlhodobejšie mapovanie nedostatkov uvedeného zákona, ktoré vyplynuli z jeho uplatňovania v praxi, na záväzky SR stanovené v priebehu negociačného procesu pre vstup do Európskej únie a najmä vzhľadom na potreby a požiadavky permanentne deklarované Slovákmi v zahraničí, je nevyhnutné v nasledujúcom období vypracovať komplexnú tzv. veľkú novelu tohto zákona. 
GSZS oslovil v súvislosti s prípravou ďalšej novely uvedeného zákona  všetky prierezové ministerstvá a na základe ich nominácie vytvoril medzirezortnú komisiu. S cieľom kvalitného výkonu politiky Slovenskej republiky v krajanskej oblasti bude potrebné upraviť a novelizovať aj ďalšie zákony a normy, oblasť pôsobenia ktorých priamo zasahuje do života zahraničných Slovákov a ovplyvňuje tým aj vzťahy so Slovenskou republikou. 

- 6 -

•	Informačná činnosť

Prevádzka jednotného informačného systému patrí ku kľúčovým úlohám Generálneho sekretariátu pre zahraničných Slovákov, ktorého skvalitňovanie je jedným z prostriedkov na zlepšovanie starostlivosti Slovenskej republiky o svoje menšiny a komunity v zahraničí. V priebehu roka 2002 bola sprístupnená webová stránka Generálneho sekretariátu pre zahraničných Slovákov, ktorá sa stala miestom prvého kontaktu a zdrojom informácií tak pre celú slovenskú komunitu v zahraničí, ako aj pre širokú verejnosť v Slovenskej republike. Oddelenie informatiky, ktoré realizuje jednotný informačný systém v rámci GSZS, riešilo po programovej a technickej stránke prípravu informácií určených na zverejnenie a zabezpečovalo programovanie webovej stránky GSZS. Po vzniku Svetového združenia Slovákov v zahraničí v júli 2002 poskytuje GSZS v rámci svojej webovej stránky informačný priestor tejto strešnej organizácii Slovákov v zahraničí a po technickej stránke sa v spolupráci s predstaviteľmi svetového združenia podieľa na zverejňovaní jeho materiálov a informácií.
Skvalitňovanie informačných tokov v rámci informačno-dokumentačnej činnosti GSZS bolo zamerané hlavne na racionalizáciu a zvýšenie produktivity administratívnej, riadiacej a odbornej činnosti pri napĺňaní výkonu politiky štátu v oblasti vzťahov Slovenskej republiky k zahraničným Slovákom. Generálny sekretariát v oblasti informačno-dokumentačnej činnosti v roku 2002 zabezpečoval:
•	Vytváranie zdrojov dát pre spracovávanie situačných správ, analýz a podkladových materiálov pre potreby ústredných orgánov štátnej správy
•	Informovanosť slovenského zahraničia o praktických krokoch Slovenskej republiky v oblasti starostlivosti o svoje menšiny a komunity v zahraničí
•	Informovanosť slovenského zahraničia o podujatiach Slovákov vo svete
•	Publikovanie informácií a materiálov k problematike zahraničných Slovákov pre verejnosť
•	Evidenciu knižného a časopiseckého fondu dostupného na GSZS
•	Prepojenie informačného systému GSZS s informačnými centrami Slovákov v zahraničí a s prevádzkovateľmi častí štátneho informačného systému
•	Sprostredkovanie plnenia zákona o slobodnom prístupe k informáciám
•	Prípravu prepojenia cez sieť GOVNET
•	Prevádzkovanie nasledovných databáz: generálny adresár, situačné správy, krajanská tlač, úrady zastrešujúce krajanskú problematiku v zahraničí, osobnosti krajanského života, foto z krajanského života

- 7 -

•	Personálne, priestorové a finančné zabezpečenie činnosti Generálneho sekretariátu pre zahraničných Slovákov

V rámci dlhodobej koncepcie činnosti GSZS prijatej vládou SR dňa 24. 4. 2002 bol odsúhlasený aj návrh na dobudovanie GSZS, ktorý predpokladal zvýšiť limit počtu jeho pracovníkov o 2 osoby od 1. júla 2002 a o 1 osobu od 1. januára 2003. Hoci Ministerstvo financií SR uvoľnilo finančné prostriedky na krytie dvoch pracovných miest v roku 2002, v dôsledku zdĺhavých administratívnych procesov zo strany Úradu pre štátnu službu sa v tomto roku zatiaľ neuskutočnilo výberové konanie na obsadenie týchto nových pracovných pozícií. Personálne zabezpečenie činnosti GSZS postihol v negatívnom zmysle aj nový zákon o štátnej službe, ktorý vstúpil do platnosti v júli 2002 a ktorého ustanovenie využili dve pracovníčky svojim rozhodnutím ďalej nezotrvať na GSZS. Na uvoľnené pracovné miesta nebolo taktiež doteraz vypísané výberové konanie. Celkový počet pracovníkov GSZS odsúhlasený vládou SR na rok 2002 je 10 vrátane splnomocnenca. Skutočný stav zamestnancov vrátane splnomocnenca je však iba 6 (5 v štátnej službe a 1 vo verejnej službe), čo predstavuje 54,5% zo schválenej štruktúry. Je zrejmé, že s narastajúcim množstvom úloh a s reálnym znížením počtu pracovníkov GSZS v porovnaní s rokom 2001 o 2 zamestnancov je veľmi obtiažne plniť všetky úlohy v stanovených termínoch. 
	Kancelárie GSZS sa nachádzajú v priestoroch budovy na Štefánikovej ul. č. 25 (bývalý Dom zahraničných Slovákov), ktorá je majetkom mesta Bratislavy a v správe mestskej časti Bratislava Staré Mesto. Napriek relatívne dlhému časovému obdobiu doteraz nie je definitívne vyriešená otázka prenájmu priestorov resp. odkúpenia budovy pre umiestnenie GSZS a potreby Slovákov v zahraničí v budúcnosti.
	Výdavky spojené s plnením úloh GSZS sa uhrádzajú zo štátneho rozpočtu prostredníctvom Úradu vlády SR, podobne ako aj zabezpečovanie materiálnych podmienok pre činnosť a prevádzku. 

•	Záverečné odporúčania

V záujme úplného prekonania diverzifikácie štátnych výkonov v oblasti vzťahov SR k Slovákom v zahraničí a zabezpečenia výkonu jednotnej štátnej politiky; v súlade so Záverečnou správou o audite súladu činnosti a financovania ústredných orgánov štátnej správy a organizácií v ich pôsobnosti; v súlade s uznesením Stálej konferencie Slovenská republika a zahraniční Slováci 1999, 2000 a 2002; v súlade s odporúčaním Generálnej rady Svetového združenia Slovákov v zahraničí k Programovému vyhláseniu novej vlády SR  po roku 2002 a v súlade s Plánom práce vlády SR na rok 2003 dovŕšiť transformáciu systému inštitucionálneho zabezpečenia vzťahov SR k zahraničným Slovákom zlúčením všetkých jestvujúcich štátnych organizačných štruktúr i finančných zdrojov a vytvorením orgánu štátnej správy s celoslovenskou pôsobnosťou  - Úradu pre Slovákov v zahraničí.